Laissa varhaiskasvatuksen asiakasmaksuista (1503/2016) säädetään kunnallisten päiväkotien ja perhepäivähoidon järjestämästä varhaiskasvatuksesta perittävästä asiakasmaksusta.

Kunnan järjestämässä varhaiskasvatuksessa maksut määräytyvät perheen koon ja tulojen perusteella prosentti- perusteisesti. Enimmillään maksu on **288 €/kk** perheen nuorimmasta lapsesta kokoaikaisessa varhaiskasvatuksessa. Toisen lapsen enimmäismaksu on **115 €/kk.**

**Varhaiskasvatusmaksua ei peritä, mikäli maksu on alle 27 € lasta kohden**.

**Sisaralennus**

Perheen toisesta kokoaikaisessa varhaiskasvatuksessa olevasta lapsesta on maksu 40 % nuorimman lapsen maksusta. Kustakin seuraavasta lapsesta maksu on 20 % nuorimman lapsen maksusta.

**Perheen koko**

Maksuja määriteltäessä perheen kokona otetaan huomioon yhteistaloudessa asuvat huoltajat, avio- tai

avopuolisot ja perheessä asuvat kaikki alle 18-vuotiaat lapset.

**Esiopetus**

Esiopetus (4 h/pv =20h/vko) on maksutonta. Kun lapsi on esiopetuksen lisäksi varhaiskasvatuksessa, peritään maksu varatun hoitoajan mukaan.

Loma-aikoina esioppilaalla ei ole esiopetusta, joten varhaiskasvatusmaksu veloitetaan toteutuneiden tuntien mukaan.

Jos palveluntarve ylittyy loma-aikana, laskutetaan ylimenevä osuus maksuportaikon mukaan.

Kesäkuusta elokuuhun (koulun alkuun) määritetään maksu muuttuneen hoidontarpeen mukaiseksi.

**Tulojen ilmoittaminen**

Asiakasmaksu määräytyy huoltajien jatkuvien veronalaisten ja verosta vapaiden tulojen(bruttotulot) ansiotuloa korvaavien tulojen mukaan. Tulotodistukset on toimitettava viimeistään seuraavan kuukauden 3. päivään mennessä varhaiskasvatuksen aloittamisesta. Tuloselvityksestä tulee ilmetä, maksetaanko palkansaajalle lomarahaa. Mikäli tämä ei selvityksestä ilmene, lisätään laskennallinen lomaraha 5%.

**Mikäli perhe ei ilmoita tuloja määräaikaan mennessä, peritään korkein maksu**. Em. syystä johtuvaa korkeinta maksua ei korjata takautuvasti, vaikka tulojen mukainen maksu olisi alempi.

**Tulorekisteri**

Jos perheellä on pelkkiä palkka- tai etuustuloja, voidaan tulot tarkastaa Tulorekisteristä. Perheen tulee ilmoittaa varhaiskasvatuksen toimistosihteerille, mikäli perhe haluaa tulojen tarkistuksen Tulorekisteristä.

**Korkeimman maksun hyväksyminen**

Mikäli perhe ei halua ilmoittaa tulojaan, voi korkeimman varhaiskasvatusmaksun hyväksyä tuloselvityslomakkeella tai sähköisesti osoitteessa:

 [www.pieksamaki.fi/varhaiskasvatus-ja-opetus/paivahoito-ja-esiopetus/sahkoinen-asiointi/](http://www.pieksamaki.fi/varhaiskasvatus-ja-opetus/paivahoito-ja-esiopetus/sahkoinen-asiointi/)

Korkein hoitomaksu on tällöin voimassa toistaiseksi.

Korkeimman maksun tulorajat ovat alla olevassa taulukossa.

**Tulorajat ja maksuprosentit**

|  |  |  |  |
| --- | --- | --- | --- |
| **Perheen koko** |  **Tuloraja €/kk** | **maksu %** |  **ylin maksu** **288€ tuloilla** |
| 2 | 2798 | 10,7 | 5485€ |
| 3 | 3610 | 10,7 | 6297€ |
| 4 | 4099 | 10,7 | 6786€ |
| 5 | 4588 | 10,7 | 7275€ |
| 6 | 5075 | 10,7 | 7762€ |

Tulorajakorotus 189€/seuraavat lapset

**Tuloselvityksen liitteeksi toimitettavat todistukset ja selvitykset**

* Palkka- ja muut tulot (Liitteet: palkkakuitti tai työnantajan palkkatodistus, jossa näkyy useamman kuukauden ajalta tulokertymä, selvitys lomarahan maksamisesta)
* Liike- ja ammattitulot (Liitteet: viimeinen tuloslaskelma ja tase, viimeisin vahvistettu verotuspäätös)
* Pääomatulot, vuokratulot ja osinkotulot ym.
* Eläke, äitiys- ja vanhempainraha, äitiys-, osittainen ja joustava hoitoraha, sairaus- ja työttömyyspäivärahat, omaishoidontuki, kuntoutusraha
* Opiskelijan etuudet ja palkkatulot (Liitteet: opiskelutodistus ja päätös opintoetuudesta)
* Muut tulot, esim. maatilatalouden tulot, metsätulot
* Varhaiskasvatuksen piirissä olevan lapsen/lasten tulot, esim. elatusapu, -tuki, eläke
* Vähennettävät erät: maksettu elatusapu

**Tuloina ei oteta huomioon:**

"Tulona ei oteta huomioon lapsilisää, vammaisetuuksista annetun lain [(570/2007)](http://www.finlex.fi/fi/laki/ajantasa/2007/20070570) mukaista etuutta, kansaneläkelain [(568/2007)](http://www.finlex.fi/fi/laki/ajantasa/2007/20070568) mukaista lapsikorotusta, asumistukea, tapaturmavakuutuksen perusteella suoritettavia sairaanhoito- ja tutkimuskuluja, sotilasavustusta, rintamalisää, opintorahaa, aikuiskoulutustukea, opintotuen asumislisää, toimeentulotukena maksettavaa toimintarahaa ja matkakorvausta, Kansaneläkelaitoksen kuntoutusetuuksista ja kuntoutusrahaetuuksista annetun lain [(566/2005)](http://www.finlex.fi/fi/laki/ajantasa/2005/20050566) mukaista ylläpitokorvausta, julkisesta työvoimapalvelusta annetun lain [(1295/2002)](http://www.finlex.fi/fi/laki/ajantasa/2002/20021295) mukaista ylläpitokorvausta, opintojen johdosta suoritettavia apurahoja ja muita vastaavia avustuksia, perhehoidon kustannusten korvauksia eikä lasten kotihoidon tukea. [(11.5.2007/585)](http://www.finlex.fi/fi/laki/ajantasa/1992/19920734#a11.5.2007-585) "

**Asiakasmaksun tarkistaminen ja tietojen muutokset**

Huoltajilla on velvollisuus ilmoittaa tulotiedot sähköisesti Pieksämäen varhaiskasvatuksen sähköisessä asiointipalvelussa tai kirjallisesti liitteineen myös kesken toimintavuoden, mikäli tulot muuttuvat vähintään +/- 10 %. Myös perheen koon muutoksesta tulee ilmoittaa. Mikäli maksupäätös perustuu asiakkaan antamiin virheellisiin tai puutteellisiin tietoihin, voidaan maksu oikaista ja periä takautuvasti enintään vuoden ajalta.

Muutos hoitoaikaluokkaan voidaan tehdä toimintavuoden aikana vain perustellusta syystä (esim. muutos perhetilanteessa, työ, sairaus). Työhön liittyviä perusteltuja syitä ovat huoltajan työn muuttuminen osa-aikaiseksi, kokoaikaiseksi, tai huoltaja jää työttömäksi tai lomautetaan. *Vuosilomat eivät oikeuta muutoksiin* *palveluntarpeessa*. Muutos astuu voimaan aikaisintaan ilmoitusta seuraavan kuukauden alusta. Asiakasmaksuun vaikuttavat muutokset pyydetään ilmoittamaan Pieksämäen kaupungin verkkosivuilla sähköisessä asioinnissa. Selvitykset voi toimittaa myös varhaiskasvatuksen toimistosihteereille os. Latomo, Kauppakatu 1, 76100 Pieksämäki.

Perheelle voidaan hakemuksesta myöntää alennus tai vapautus varhaiskasvatuksen maksuista toimeentuloedellytysten perusteella. Maksun alentaminen tai perimättä jättäminen tulee aina tehdä ennen toimeentulotuesta annetun lain (1412/1997) mukaisen toimeentulotuen myöntämistä (Laki varhaiskasvatuksen asiakasmaksuista 1503/2016 § 13). Huoltaja ilmoittaa toimeentulotuesta varhaiskasvatuksen toimistosihteereille tulotietoja toimittaessaan. Maksun alentamisesta päättää varhaiskasvatuksen johtaja.

**Kuukausimaksu varatun hoitoajan mukaan**

Varhaiskasvatuksen kuukausimaksu määräytyy varatun ajan perusteella taulukon mukaan:

|  |  |  |
| --- | --- | --- |
| **Varattu hoitoaika h/kk** | **%kokoaikaisesta** **maksusta** | **Maksu enintään €** |
| 0-60 h(vain eskareille) | 50% | 144€ |
| 0-84 h | 60% | 173€ |
| 85-105 h | 70% | 202€ |
| 106-146 h | 85% | 245€ |
| 147 h | 100% | 288€ |
|  |  |  |

Mikäli perheet ylittävät valitsemansa hoitoaikaluokan enimmäistuntimäärän, laskutetaan sen hoitoaikaluokan mukaan, joka käytettyjen tuntien perusteella määräytyy.

**(Esim. varattu hoitoaika on 85-105h, mutta käytetty hoitoaika kuukauden aikana on 113h, joten laskutetaan hoitoaikaluokan 106-146h mukaan)**

**Hoitoajan ylitys otetaan käyttöön 1.8.2021 alkaen**

* Jos varattu hoitoaika *ylittyy kahtena peräkkäisenä kuukautena*, nostetaan palveluntarve todellista hoitoaikaa vastaavaan hoitoluokkaan
* Muutos on voimassa 3 kk, minkä jälkeen perhe voi anoa muutosta hoitoaikaan ja maksuun.

Hoitoaikavaraukset tehdään TietoEdun kautta viimeistään *parillisen viikon sunnuntaina seuraavalle parilliselle viikolle* klo 24.00 mennessä, sekä *parittoman viikon sunnuntaina seuraavalle parittomalle viikolle* klo 24.00 mennessä. (viikko välissä)

Käyttämättömät tunnit eivät siirry seuraavalle kuukaudelle.

Muutosta hoitoaikaan haetaan aina kirjallisena viimeistään edellisen kuukauden aikana (tulonselvityslomake), ja se on voimassa vähintään seuraavat kolme kuukautta.

**Maksuton kuukausi**

Varhaiskasvatuksen toimintavuosi alkaa 1. päivänä elokuuta. Jos lapsi on kaikkina toimintavuoden kuukausina varhaiskasvatuksessa, maksu peritään 11 kuukaudelta. Maksuton kuukausi on kaikille aina heinäkuu, perheen lomakuukaudesta huolimatta. Tällöin varhaiskasvatuksen laskua ei tule elokuussa, koska laskutus tapahtuu kuukauden jälkikäteen.

**Loma-aikojen vaikutus asiakasmaksuihin**

Jos lapsi on pois varhaiskasvatuksesta syys-, joulu- tai talviloman aikana, ei asiakasmaksuun tule hyvityksiä.

**Poissaolot**

* Kun lapsi on sairauden vuoksi poissa varhaiskasvatuksesta vähintään 11 toimintapäivää kalenterikuukauden aikana, peritään maksuna puolet kuukausimaksusta.
* Kun lapsi on sairauden vuoksi poissa kaikki kalenterikuukauden toimintapäivät, maksua ei peritä lainkaan.
* Kun lapsi on muun syyn kuin sairauden vuoksi poissa kaikki kalenterikuukauden toimintapäivät, maksuna peritään puolet kuukausimaksusta*.*

**Isyysrahakausi**

Lapsella, josta isyysraha maksetaan, ei ole oikeutta samanaikaiseen varhaiskasvatukseen, eikä maksua peritä. Oikeus samaan hoitopaikkaan säilyy. Isyysrahajaksoista johtuvasta poissaolosta on ilmoitettava ja toimitettava Kelan päätös varhaiskasvatusyksikköön viimeistään kaksi viikkoa ennen suunniteltua aloittamispäivää.

Isyysvapaan maksuttomuus ei koske perheen muita sisaruksia. Sisaruksilla on oikeus olla varhaiskasvatuksessa.

**Perhepäivähoidon maksuhyvitys**

Perhepäivähoidon maksuttomia hoitopäiviä ovat ne hoitopäivät, jolloin perhepäivähoitopaikka ei ole käytössä perhepäivähoitajan poissaoloista johtuen ja jolloin huoltajat eivät käytä varahoitopaikkaa vaan järjestävät lapsensa hoidon itse.

**Hoitomaksu varhaiskasvatuksen alkaessa ja päättyessä**

Jos lapsen varhaiskasvatus alkaa tai loppuu kesken kalenterikuukauden, maksu määräytyy aloitus-/lopetuspäivän mukaan.

**Perumatta jätetystä varhaiskasvatuksesta perittävä maksu**

Jos lapselle haettua ja myönnettyä varhaiskasvatuspaikkaa ei peruta ennen hoitosuhteen alkamista, peritään asiakasmaksua puolet kuukausimaksusta.

Jos lapsen huoltajat varaavat lapselle varhaiskasvatuspaikan lomansa ajaksi eivätkä peruuta sitä, voidaan peruuttamatta jätetystä varhaiskasvatuspaikasta periä puolet tämän lain mukaan määräytyvästä kuukausimaksusta. Vaikka perheen tulot olisivat niin pienet, ettei lapselle ole määrätty kuukausimaksua, voidaan tässä momentissa tarkoitetulla tavalla käyttämättä jätetystä varhaiskasvatuksesta kuitenkin periä puolet 7§:n mukaisesta pienimmästä perittävästä maksusta.

**Maksun periminen tilanteessa, jossa lapsen huoltajat asuvat eri osoitteissa**

Jos lapsen huoltajat asuvat eri osoitteissa, mutta lapselle järjestetään varhaiskasvatusta vain yhdessä kunnassa, määrätään maksu sen perheen tulojen perusteella, jonka luona lapsella on väestörekisterijärjestelmän mukainen asuinpaikka.

Jos lapselle järjestetään varhaiskasvatusta kahden kunnan alueella, maksu määrätään erikseen molemmissa kunnissa siten, kuin osa-aikaisesta varhaiskasvatuksesta muutoinkin. Maksu yhteensä kunnista ei kuitenkaan saa ylittää kuukausittaista enimmäismaksua 288€.

**Tilapäinen varhaiskasvatus**

Tilapäisestä varhaiskasvatuksesta, joka ei ole toistuvaa, peritään maksua kokoaikaisesta paikasta 18 €/pv ja osa-aikaisesta paikasta (enintään 5 h/pv) 10€/pv. Sama maksu peritään kaikista perheen tilapäisesti varhaiskasvatuksessa olevista lapsista.

**Kunnallisen varhaiskasvatuspaikan irtisanominen**

Varhaiskasvatuspaikan voi irtisanoa TietoEdu- sovelluksella tai sähköpostilla varhaiskasvatusyksikköön. Varhaiskasvatuspaikan irtisanominen katkaisee hoitosuhteen ja uutta varhaiskasvatuspaikkaa on haettava voimassa olevien hakuehtojen mukaisesti.

**Laskutus ja maksujen viivästyminen**

Varhaiskasvatusmaksut laskutetaan jälkikäteen kerran kuussa. Laskut siirtyvät kahden maksumuistutuksen jälkeen ulosottoon, jonka hoitaa Kuntalaskenta Oy.

Huoltajat voivat olla yhteydessä Kuntalaskenta Oy:n perintäyksikköön p.0400 855679 tai perintä@pieksamaki.fi ja sopia maksujärjestelyistä ilman ulosottotoimenpiteitä. Kuntalaskenta vastaa varhaiskasvatuslaskutuksesta.

**Lisätietoja**

Lisätietoja saa varhaiskasvatuksen toimistosta asiakasmaksuista vastaavalta toimistosihteeriltä p. 044 799 5356 tai

varhaiskasvatus@pieksamaki.fi.